Intensa activitat en l’IES Vicent Andrés Estellés amb quatre intercanvis emmarcats en el programa Erasmus+
2025-07-24

Durant els mesos de març i abril, l’IES Vicent Andrés Estellés de Burjassot ha participat en quatre intercanvis emmarcats en el programa Erasmus+. Durant la setmana prèvia a les Falles, els alumnes de 1r de Batxillerat de l’Estellés van ser els amfitrions d’un grup d’alumnat italià. Després de les Falles, va tindre lloc l’intercanvi al revés, sent els alumnes burjassoters els que van gaudir d’uns dies a Itàlia.

A la fi de març, l’alumnat de 4t d’ESO va viatjar a Eslovàquia, duent a terme activitats del programa Erasmus juntament amb el centre educatiu eslovac. Finalment, la primera setmana d’abril, un altre grup d’alumnat de 1r de Batxillerat va ser l’amfitrió d’un grup d’estudiants procedents de Letònia, mentres que l’alumnat de Burjassot viatjarà, la primera setmana de maig, al país de l’est d’Europa.

Tots i totes els estudiants de Burjassot coincidixen a destacar que “han tingut l’oportunitat de compartir experiències enriquidores, assistint a classes, coneixent el sistema educatiu dels dos països i millorant la seua competència comunicativa en anglés”. A més, van compartir experiències culturals, visitant llocs d’interés i descobrint les herències culturals i històriques de cada país.

L’IES Vicent Andrés Estellés destaca que “ha sigut una experiència molt enriquidora per a tot l’alumnat participant. Estem molt agraïts a les famílies dels nostres alumnes que van acollir als estudiants italians i letons, perquè han sigut unes excel·lents amfitriones. Els jóvens estrangers es van anar molt contents i feliços per les experiències viscudes. Al seu torn, l’alumnat de Burjassot que va estar a Itàlia i a Eslovàquia també han experienciat la seua immersió en un altre país, en una altra cultura i en un altre idioma, la qual cosa ha ajudat al fet que coneguen a diferents persones d’altres països, que òbriguen les seues perspectives i que tinguen una visió molt més oberta i diversa del món”.